Saak teen polisiehoës uitgestelVoormalige adjunkpolisiekommissaris van Noordwes genl.maj. William Mpembe, brig. Gideon van Zyl, kol. Dingaan Madoda en kapt. Oupa Pule in die Noordwes-hooggeregshof (Foto: ANA) Die saak van die voormalige adjunkpolisiekommissaris van Noordwes, genl.maj. William Mpembe, en drie ander senior polisiebeamptes is vandag in die hooggeregshofsitting in Mogwase in Noordwes uitgestel. Die saak is tot 28 Oktober uitgestel. Mpembe, brig. Gideon van Zyl, kol. Dingaan Madoda en kapt. Oupa Pule staan tereg op aanklag dat hulle die Kommissiewet en die Wet op die Polisieondersoekdirektoraat (Opod) oortree het en van dwarsboming van die gereg. Hulle is in Maart verlede jaar in hegtenis geneem ná ŉ ondersoek deur Opod aan die lig gebring het dat ŉ mynwerker, Modisaotsile van Wyk Sagalala, in polisieaanhouding gesterf het en nie in die hospitaal of op die toneel nie, toe polisiebeamptes 34 mynwerkers doodgeskiet het tydens ŉ gewelddadige staking by Lonmin se platinummyn in Marikana naby Rustenburg op 16 Augustus 2012. Die staat voer aan hulle het die omstandighede van Sagalala se afsterwe verbloem. Die hof het vandeesweek besonderhede aangehoor oor ŉ mynwerker wat destyds in ŉ polisie-vragmotor op Marikana gesterf het ná die skietvoorvalle van 16 Augustus 2012.